MUNICIPIUL CRAIOVA

CONSILIUL LOCAL AL MUNICIPIULUI CRAIOVA

HOTĂRÂREA NR. 386
 Consiliul Local al Municipiului Craiova, întrunit în şedinţa ordinară din data de 27.08.2009;

Având în vedere raportul nr.293/2009 întocmit de consilierul municipal Teodor RADU prin care se propune organizarea unei comisii mixte, formată din consilieri locali, funcţionari publici şi alţi specialişti, pe o perioadă determinată, pentru elaborarea Statutului Municipiului Craiova şi rapoartele comisiilor de specialitate ale Consiliului Local al Municipiului Craiova nr.303, 304, 306, 307 şi 308/2009;
În conformitate cu prevederile Ordonanţei Guvernului nr.53/16.08.2002 privind Statutul – cadru al unităţii administrativ-teritoriale, aprobată cu modificări prin Legea nr. 96/18.03.2003 şi ale art.55 alin.9 din Legea nr.215/2001, republicată, privind administraţia publică locală;

În temeiul art.36 alin.2 lit.a coroborat cu alin.3 lit.a şi alin.9, art.45 alin.1 şi art.61 alin.2 din Legea nr.215/2001, republicată, privind administraţia publică locală;

HOTĂRĂŞTE:

Art.1. (1) Se aprobă organizarea Comisiei mixte pentru elaborarea Statutului Municipiului Craiova, formată din consilieri locali, funcţionari publici şi alţi specialişti, în componenţa prevăzută în anexa nr. 1, care face parte integrantă din prezenta hotărâre.


  (2) Se aprobă desemnarea următoarelor persoane în conducerea Comisiei mixte pentru elaborarea Statutului Municipiului Craiova:

· DINCĂ MĂRINICĂ - preşedinte 

· IORDACHE SORIN - vicepreşedinte 
· MINCU LUCIAN - secretar 



(3) Conducerea Comisiei mixte, va elabora, în termen de două săptămâni de la adoptarea prezentei hotărâri, Regulamentul propriu de organizare şi funcţionare, care va fi aprobat cu votul majorităţii membrilor săi.



(4) Comisia mixtă se întruneşte o dată la două săptămâni, în şedinţă ordinară, într-o zi şi la o oră  ce vor fi stabilite prin Regulamentul propriu de organizare şi funcţionare şi în şedinţe extraordinare, atunci când situaţia o impune, la convocarea preşedintelui,  sau a cel puţin o treime din numărul  membrilor săi.

  (5) Comisia mixtă lucrează în prezenţa majorităţii membrilor săi şi ia decizii cu votul deschis al majorităţii membrilor prezenţi.

(6) Şedinţele comisei mixte sunt publice; la acestea au acces liber şi neîngrădit reprezentanţii mass-media.
Art.2. Obiectivele, părţile componente ale acestora, responsabilitatea realizării, persoanele care trebuie să le execute şi termenele în care trebuiesc predate conducerii Comisiei mixte, sunt prevăzute orientativ în anexa nr.2 care face parte integrantă din prezenta hotărâre.
Art.3. (1) Perioada de desfăşurare a activităţii Comisiei mixte, este cuprinsă între 01.09.2009 – 10.12.2009.


(2) Pentru şedinţa ordinară din luna decembrie 2009, Comisia mixtă va depune la Serviciul Administraţie Publică Locală, Statutul municipiului Craiova, redactat în forma sa finală, în vederea introducerii pe ordinea de zi şi adoptării sale de către Consiliu Local al municipiului Craiova.

Art.4. Primarul Municipiului Craiova, prin aparatul de specialitate: Serviciul  Administraţie Publică Locală şi Comisia mixtă pentru elaboararea Statutului Municipiului Craiova vor aduce la îndeplinire prevederile prezentei hotărâri.

